E je finide
cun scuintris une vore violents la manifestazion “Resistence
democratiche pe libertât” che si è tignude ai 14 di Lui pe
stradis di Amed / Diyarbakır, la plui impuartante citât curde de
Turchie. A distance di trente agns juscj de muart di sîs militants
dal PKK che a vevin inviât un siopar de fam par denunciâ lis
violencis e lis torturis patidis dai militants curdis intes presons
turchis, la manifestazion si proponeve di sburtâ il guvier di Ankara
a meti fin al isolament patît dal leader dal PKK, Abdullah Öçalan,
e a acetâlu tant che puartevôs dai curdis par inviâ un procès di
pâs. Ancjemò une volte però la rispueste des autoritâts turchis e
je stade brutâl. Lis fuarcis di polizie a son intervignudis in
maniere massive cun blindâts, gas lacrimogjens e canons par aghe e a
àn atacât i miârs di manifestants che a jerin lâts in place. Dopo
oris dai scuintris a son stâts segnalâts une novantine di arestâts
e disinis di ferîts, tra di lôr ancje diviers fruts, trê deputadis
dal partît BDP e il stes sindic de citât.
Magari cussì no, si
trate dome di un dai ultins episodis di violence e violazion dai
dirits umans che si àn inta chê part dal Kurdistan che e je cjapade
dentri de Turchie. Daûr dai dâts dal osservatori pai dirits umans
di Amed / Diyarbakır intai prins sîs mês dal an te aree curde a
son stadis plui di 15 mil lis violazions dai dirits umans, un dât in
aument rispiet al an prime. Dome tra Zenâr e Avrîl in scuintris a
fûc a son muarts 122 milizians dal PKK, 56 membris des fuarcis di
sigurece turchis e 16 civîi, lis personis impresonadis par
motivazions politichis a son stadis plui di un miâr e chês metudis
sot custodie 2.675, intant che i episodis di torture o trataments
disumans denunciâts a son cuasi 400. Cun di plui, simpri ta cheste
dade, a son stâts sierâts 9 tra partîts politics, sindacâts,
istituzions o associazions de comunitât curde e plui di 600
publicazions a son stadis ritiradis o metudis al bant.
Font:
UiKi, 09-16/07/12; ANF News Agency, 13-15/07/12
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn eng_Latn